b'\n_START_ARTICLE_\nVitan Mal\n_START_SECTION_\n\xc5\xbdivljenje\n_START_PARAGRAPH_\nVitan Mal se je rodil v ljubljanski Ro\xc5\xbeni dolini. Po kon\xc4\x8dani gimnaziji se je odlo\xc4\x8dil za \xc5\xa1tudij na Pedago\xc5\xa1ki akademiji, smer slavistika in knji\xc5\xbeni\xc4\x8darstvo._NEWLINE_Opravljal je veliko poklicev: bil je filmski snemalec, novinar in urednik v Otro\xc5\xa1kem in mladinskem programu Radia Slovenija.\n_START_SECTION_\nLiterarno delovanje\n_START_PARAGRAPH_\nUveljavil se je s slikanicami, predvsem pa s pripovednimi deli za mladino, med katerimi prevladujejo romani o problemati\xc4\x8dnih poteh odra\xc5\xa1\xc4\x8danja dana\xc5\xa1nje mladine. Med mlaj\xc5\xa1imi je priljubljena serija kriminalk za otroke o agentu \xc5\xbdardni. Kar nekaj knjig je prevedenih v druge jezike. Za najmlaj\xc5\xa1e je pisal v \xc5\xa1tevilne revije, kot so Ciciban, Kurir\xc4\x8dek, Pionirski list, Trobentica, Zmaj\xc4\x8dek ... _NEWLINE_Skupna naklada Malovih knjig presega 300.000 izvodov, za Bralno zna\xc4\x8dko pa je pisatelj opravil skoraj 500 obiskov po \xc5\xa1olah in knji\xc5\xbenicah._NEWLINE_Vitan Mal v splo\xc5\xa1nem velja za prvega slovenskega mladinskega pisatelja, ki je pisal, kakor sam pravi \xc2\xbbo navidezno banalnih stvareh, kot so opravljanje male potrebe, bruhanje, samozadovoljevanje.\xc2\xab\xc2\xa0Pa zaslugi Malovih del je slovenska mladinska literatura v osemdesetih letih do\xc5\xbeivela preporod in se oddaljila od vzgojnih moraliziranj._NEWLINE_Besedila za odrasle (Ganimed in drugi, Za metuljem \xc5\xa1e Rok in Nedokon\xc4\x8dana zgodba) je namenil ozkemu krogu bralcev, saj se v njih dotika raziskovanja zapletenega polja erotike.\n_START_SECTION_\nKontroverznost\n_START_PARAGRAPH_\nNekatera njegova dela zbujajo burne odzive v slovenski javnosti, saj se v njih na ekspliciten na\xc4\x8din ukvarja s pederastijo, mladostni\xc5\xa1ko spolnostjo in sorodnimi tabu temami. Del javnosti, tudi strokovne, si \xc5\xbee dlje \xc4\x8dasa prizadeva za umik njegovih del iz u\xc4\x8dnega na\xc4\x8drta za pouk sloven\xc5\xa1\xc4\x8dine v osnovnih \xc5\xa1olah. Njegova najbolj kontroverzna knjiga je Napa\xc4\x8dna odlo\xc4\x8ditev, pisatelj zanjo pravi, da je zgodba namerno pretirana._NEWLINE_Zaradi svojega odnosa do mladostnikov je imel nekajkrat tudi te\xc5\xbeave z zakonom. Prvi\xc4\x8d je bil pogojno obsojen leta 2000 zaradi \xc2\xbbizdelave pornografskega gradiva z mladoletno osebo\xc2\xab, zaradi fotografij golega mladoletnika, ki jih je uporabljal kot model za risbe. Vnovi\xc4\x8d je bil pogojno obsojen leta 2014, tokrat zaradi posesti pornografskega gradiva, na katerem so mladoletniki.\n_START_SECTION_\nFilm in televizija\n_START_PARAGRAPH_\nBil je poklicni snemalec in novinar na RTV Slovenija, nato pa asistent kamere pri nadaljevanki Erazem in potepuh ter filmu Cvetje v jeseni. Za RTV Slovenija je napisal ve\xc4\x8d oddaj za serijo Kuhinja pri violinskem klju\xc4\x8du, ki je bila uprizorjena leta 1974._NEWLINE_Po povesti Teci, teci ku\xc5\xbea moj je bil posnet film Sre\xc4\x8da na vrvici, ki velja za najve\xc4\x8dji prodajni uspeh slovenskega filma, saj so ga odkupili v ve\xc4\x8d kot 50 dr\xc5\xbeavah. Po knjigi Ime mi je Toma\xc5\xbe je z re\xc5\xbeiserjem Tugom \xc5\xa0tiglicem napisal scenarija za filma Poletje v \xc5\xa1koljki in Poletje v \xc5\xa1koljki 2.'